Παλάτι του Πολιτισμού (Ιάσιο)

Το Παλάτι του Πολιτισμού (ρουμανικά: Palatul Culturii) είναι ένα κτίριο που βρίσκεται στο Ιάσιο της Ρουμανίας. Το κτίριο χρησίμευσε ως Μέγαρο Διοίκησης και Δικαιοσύνης μέχρι το 1955, όταν άλλαξε η χρήση του και ανατέθηκε στα τέσσερα μουσεία που σήμερα είναι ενωμένα με την ονομασία Εθνικό Μουσειακό Συγκρότημα Μολδαβίας. 

Το Παλάτι του Πολιτισμού περιλαμβάνεται στο Εθνικό Μητρώο Ιστορικών Μνημείων της Ρουμανίας.The Romanian Register of Historical Monuments in Iaşi County 

 Ιστορία 
Ευρισκόμενο στην περίμετρο της μεσαιωνικής Πριγκιπικής Αυλής της Μολδαβίας (από το 1434), η κατασκευή σχεδιάστηκε ως έργο ανακατασκευής και επέκτασης του πρώην Πριγκιπικού Παλατιού της Μολδαβίας, που χρονολογείται από την εποχή του φαναριώτη Πρίγκιπα Αλέξανδρου Μουρούζη (1803–1806, αρχιτέκτονας Γιόχαν Φράιβαλντ) και ανακαινίστηκε από τον Πρίγκιπα Μιχαήλ Στούρτζα (1841–1843, αρχιτέκτονας Νικολάε Σινγκούροφ).

Ο Ρουμάνος αρχιτέκτονας Ι.Ν. Μπεριντέι ανέλαβε τον σχεδιασμό και τη διεξαγωγή της διαδικασίας ανοικοδόμησης. Σε αντίθεση με το παλιό παλάτι, που ήταν χτισμένο σε νεοκλασικό ρυθμό, ο Μπεριντέι επέλεξε να το σχεδιάσει σε έναν επιδεικτικό νεογοτθικό ρυθμό.
Οι εργασίες ανοικοδόμησης, οι οποίες ξεκίνησαν το 1906-1907, σταμάτησαν κατά τη διάρκεια του Α' Παγκοσμίου Πολέμου, αλλά το ημιτελές κτίριο φιλοξένησε ρουμανικά και ρωσικά στρατεύματα, καθώς και διάφορα δημόσια ιδρύματα και στρατιωτικά νοσοκομεία.  Το παλάτι ολοκληρώθηκε τελικά στις 11 Οκτωβρίου 1925 και εγκαινιάστηκε επίσημα ένα χρόνο αργότερα από τον βασιλιά Φερδινάνδο. Κατά τη διάρκεια του Β' Παγκοσμίου Πολέμου, το παλάτι φιλοξένησε γερμανικά στρατεύματα και στη συνέχεια σοβιετικά.

Το κτίριο στέγασε το Επαρχιακό Δικαστήριο και άλλους δημόσιους φορείς μέχρι το 1955, όταν έλαβε αποκλειστική πολιτιστική λειτουργία. Την περίοδο 1975–1977, η ξύλινη γέφυρα από τον τελευταίο όροφο αντικαταστάθηκε με τσιμεντένια, στερεωμένη με χαλύβδινο πλέγμα. 

Η νέα γέφυρα στήριξε το μνημείο κατά τη διάρκεια του σεισμού του 1977 (7,5 ρίχτερ στην γειτονική Βράντσεα), αλλά η γέφυρα του πρώτου ορόφου, οι τοίχοι, τα στολίδια και τα ανάγλυφα επηρεάστηκαν. Ένα μεγάλης κλίμακας έργο αποκατάστασης, που θεωρείται ένα από τα πιο σύνθετα στη Ρουμανία από το 1990, ξεκίνησε το 2008.Un tur al Palatului Culturii înainte de deschidere (στα ρουμανικά) Οι κύριες εργασίες ολοκληρώθηκαν τον Απρίλιο του 2016.

 Αρχιτεκτονική 
Το Παλάτι διαθέτει 298 μεγάλα δωμάτια με συνολική επιφάνεια 34.236 τ.μ., 92 παράθυρα στο μπροστινό μέρος του κτιρίου και άλλα 36 στο εσωτερικό του κτιρίου.Palatul Culturii (στα ρουμανικά)

Διακοσμητικά, η κεντρική αίθουσα παρουσιάζει ένα εικονιστικό μωσαϊκό που περιλαμβάνει διάφορες αναπαραστάσεις ενός γοτθικού τερατολόγιου με ομόκεντρα διατεταγμένους δικέφαλοι αετούς, δράκους, γρύπες και λιοντάρια. 

Παρά τον αρχαϊκό σχεδιασμό του, το Παλάτι σχεδιάστηκε με τέτοιο τρόπο ώστε να ενσωματώνει σύγχρονα υλικά και τεχνολογίες. Έτσι, οι πέτρινοι ογκόλιθοι αντικαταστάθηκαν με ελαφριά και πολύ φθηνότερα υλικά. Επιπλέον, ορισμένα δωμάτια διακοσμήθηκαν χρησιμοποιώντας ένα ειδικό υλικό τσιμέντου και μίμησης ξύλου βελανιδιάς που είχε λάβει άδεια από τον Ανρί Κόαντα. Τα διακοσμητικά στοιχεία σιδηρουργίας είναι επίσης αξιοσημείωτα όπως για παράδειγμα στις πόρτες της "Αίθουσας των Βοεβόδων".

Το κτίριο ήταν επίσης εξοπλισμένο με εγκαταστάσεις υψηλής τεχνολογίας για την εποχή, όπως ηλεκτρικό φωτισμό, θέρμανση, σύστημα εξαερισμού και θερμοστάτη τα οποία όλα κατευθύνονταν από το μηχανοστάσιο, στο υπόγειο επίπεδο. 

 Πύργος του Ρολογιού 
Η είσοδος του παλατιού γίνεται μέσα από έναν μεγάλο πύργο, με πολεμίστρες και κόγχες όπου δεσπόζει ένας αετός με ανοιχτά φτερά. Ο πύργος είναι το κεντρικό αρχιτεκτονικό κομμάτι του παλατιού. Σε κάθε μία από τις τρεις εκτεθειμένες πλευρές υπάρχει μια πρόσοψη ρολογιού με διάμετρο 3,25 μέτρα. Οι προσόψεις του ρολογιού είναι διακοσμημένες με βιτρώ που αντιπροσωπεύουν τα 12 αστρολογικά ζώδια. Δύο νεαροί άνδρες ντυμένοι με εθνικές ενδυμασίες είναι ζωγραφισμένοι στα πλάγια του ρολογιού (στοιχείο σχεδιασμού εμπνευσμένο από το Κάστρο Πέλες).

Τα βιτρώ και οι σταυρωτές επάλξεις φωτίζονται ηλεκτρικά κατά τη διάρκεια της νύχτας. Το Καριγιόν στον πύργο έχει 8 καμπάνες που ηχούν κάθε ώρα το τραγούδι "Hora Unirii" του Βασίλε Αλεξαντρί με τη βοήθεια ενός τυμπάνου.Turnul cu Ceas de la Palatul Culturii (στα ρουμανικά)

 Εθνικό Μουσειακό Συγκρότημα Μολδαβίας 
Το Εθνικό Μουσειακό Συγκρότημα «Μολδαβία» (ρουμανικά: Complexul Muzeal Național "Moldova") φιλοξενεί τέσσερα μουσεία που βρίσκονται στο Παλάτι του Πολιτισμού. Τα μουσεία διαθέτουν επίσης δικά τους καταστήματα και βιβλιοθήκες, καθώς και αίθουσες για προσωρινές εκθέσεις.Μουσεία

 Μουσείο Τέχνης 
Το Μουσείο Τέχνης, που ιδρύθηκε το 1860, είναι το παλαιότερο και διαθέτει τη μεγαλύτερη συλλογή έργων τέχνης στη Ρουμανία, με περισσότερα από 8.700 έργα, εκ των οποίων τα 1.000 εθνικής και παγκόσμιας κληρονομιάς.155 de ani de la înfiinţarea în Iași a primei Pinacoteci din RomâniaComplexul Muzeal National Moldova Iasi-Raport de activitate  (στα ρουμανικά) Βρίσκεται στον πρώτο όροφο του παλατιού και διαθέτει 24 αίθουσες μόνιμων εκθέσεων, κατανεμημένες σε τρεις γκαλερί (Πανεπιστημιακή Πινακοθήκη, Ρουμανική Πινακοθήκη Μοντέρνας Τέχνης και Πινακοθήκη Σύγχρονης Τέχνης). Οι γκαλερί περιλαμβάνουν έργα φημισμένων καλλιτεχνών όπως του Καραβάτζο, του Μπαρτολομέ Εστέμπαν Μουρίγιο, του Νικολά Πουσέν, του Άντονι βαν Ντάικ, του Φρανσουά Μπουσέ, του Πάολο Βερονέζε, του Κάρλο Ντόλτσι, του Σαλβατόρ Ρόζα, του Γιαν Μποτ, του Μπαρτολομέους φαν ντερ Χελστ και άλλων.

 Μουσείο Ιστορίας της Μολδαβίας 
Το Μουσείο Ιστορίας της Μολδαβίας ιδρύθηκε το 1916 και διαθέτει περισσότερα από 48.000 εκθέματα κυρίως αρχαιολογίας, νομισμάτων, διακοσμητικής τέχνης, αρχαίων βιβλίων, εγγράφων και άλλα. Ένα από τα παλαιότερα αντικείμενα, ένα κρανίο μαμούθ 70.000 ετών, χρονολογείται από τη Μέση Παλαιολιθική Εποχή. Μεταξύ άλλων σημαντικών αντικειμένων είναι η κεραμική του πολιτισμού Κουκουτένι και δακικά, σαρματικά, γοτθικά και ρωμαϊκά αντικείμενα, καθώς και άλλα αντικείμενα του Μεσαίωνα.Μουσείο Ιστορίας 

Το μουσείο αποτελείται από τέσσερις ενότητες, προϊστορία και αρχαία ιστορία, μεσαιωνική ιστορία, νεότερη ιστορία και σύγχρονη ιστορία, παρουσιάζοντας τις κύριες πτυχές της ανάπτυξης των κοινωνιών της περιοχής από την παλαιολιθική εποχή έως τον Δεύτερο Παγκόσμιο Πόλεμο.

 Εθνογραφικό Μουσείο της Μολδαβίας 
Το Εθνογραφικό Μουσείο της Μολδαβίας, που ιδρύθηκε το 1943, διαθέτει περισσότερα από 13.000 αντικείμενα που απεικονίζουν την πρόοδο της Ρουμανίας μέσα στους αιώνες. Εδώ εκτίθενται τα αντικείμενα που χρησιμοποιούσαν οι κάτοικοι της Μολδαβίας στις καθημερινές τους δραστηριότητες όπως στη γεωργία, την αμπελουργία, την κτηνοτροφία, το ψάρεμα, το κυνήγι και τη μελισσοκομία. Επίσης εκτίθενται εσωτερικοί χώροι αγροτικών σπιτιών, συσκευές που χρησιμοποιούνταν για την κεραμική, την ύφανση και την επεξεργασία ξύλου. 

 Μουσείο Επιστήμης και Τεχνολογίας 
Το Μουσείο Επιστήμης και Τεχνολογίας «Στεφάν Προκόπιου», με μια συλλογή άνω των 8.500 αντικειμένων, ιδρύθηκε το 1955 ως «Πολυτεχνικό Μουσείο» και μετονομάστηκε, το 1994, ως προς τιμήν του φυσικού Στεφάν Προκόπιου (1890-1972). Διαθέτει τμήματα Ενέργειας, Ηχογράφησης και Αναπαραγωγής (μοναδικά στη Ρουμανία), Τηλεπικοινωνιών, Ορυκτολογίας - Κρυσταλλογραφίας και Υπολογιστών.

 Φωτογραφίες 

 Παραπομπές 

Κατηγορία:Γοτθική αρχιτεκτονική
Κατηγορία:Κτίρια και κατασκευές στη Ρουμανία
Κατηγορία:Παλάτια στη Ρουμανία
Κατηγορία:Μουσεία στη Ρουμανία
Κατηγορία:Ιάσιο